**A közérdekű adatok megismerésére irányuló igények intézésének rendje**

Az igények előterjesztésének helye és módja:

Postacím:

Karcagi Szakképzési Centrum

5300 Karcag, Dózsa György út 29.

Telefon: +36 59 500 130

e-mail: karcagiszc@karcagiszc.hu

ügyfélfogadás: minden kedd és csütörtök 9.00-11.00

Az adatvédelmi tisztviselő neve és elérhetősége:

Kompanek Lóránt

Telefon: +36 59 500-130/16

**A közérdekű adatok megismerésére irányuló igény teljesítésének szabályai**

A honlapon részletes tájékoztatás érhető el a Karcagi Szakképzési Centrum (továbbiakban: Centrum) feladatairól. Az egyes szervezeti egységeket bemutató leírások adattal szolgálnak arról, hogy az igényelt közérdekű adat tekintetében a Centrum adatkezelőnek minősül-e, ezért kérjük, hogy a közérdekűadat-megismerési igény (továbbiakban: adatigény) benyújtását megelőzően győződjenek meg arról, hogy a megismerni kívánt adat a Centrum közzétételi listáin szerepel-e.

A Centrumhoz adatigény iránt szóban, írásban, vagy elektronikus úton is előterjeszthető kérelem.

Az adatigények megválaszolását az információs önrendelkezési jogról és az információszabadságról szóló 2011. évi CXII. törvényben, továbbá a közzétételi szabályzatban rögzítettek alapján teljesítjük:

A Centrum adatvédelmi tisztviselőjének feladata a Centrum által kezelt adatokra irányuló adatigények koordinálása. Az adatvédelmi tisztviselő a kérelem beérkezésekor megvizsgálja, hogy a kérelem teljesítéséhez szükséges alábbi alapvető információk rendelkezésre állnak-e:

1. az igénylő neve;
2. a szükséges elérhetőség;
3. az igényelt adatok pontos meghatározása;
4. nyilatkozat arról, hogy az adatokat milyen formában kívánja fogadni;
5. kötelezettségvállalás a felmerülő költségek megfizetésére.

Ha az adatigénylés nem egyértelmű az adatvédelmi tisztviselő felhívja az igénylőt az adatigény pontosítására. Az adatvédelmi tisztviselő a kérelem pontosításának elmulasztása esetén figyelmezteti az adatigénylőt arra, hogy a pontosítás elmulasztása esetén az igényének teljesítése részben, vagy egészben meghiúsul.

Az adatigényt soron kívül be kell mutatni a kancellárnak, aki köteles gondoskodni annak határidőben történő megválaszolásáról. Az adatigénynek az adatot kezelő szerv az igény tudomására jutását követő legrövidebb idő alatt, legfeljebb azonban 15 napon belül köteles eleget tenni.

Az adatigénylésnek közérthető formában és - amennyiben ezt az adatot kezelő közfeladatot ellátó szerv aránytalan nehézség nélkül teljesíteni képes - az igénylő által kívánt technikai eszközzel, illetve módon kell eleget tenni. Az adatigénylést nem lehet elutasítani arra való hivatkozással, hogy annak közérthető formában nem lehet eleget tenni. Az adatigény teljesítése során kiemelt figyelmet kell fordítani arra, hogy a közérdekű adatok közlése ne járjon mások jogainak, vagy törvény alapján korlátozottan megismerhető adatok bizalmasságának sérelmével. Az adatszolgáltatással nem kerülhetnek nyilvánosságra személyes adatok, minősített adatok, törvény által nyilvánosságában korlátozott, vagy – ha az adatkezelő szerv vezetője másként nem döntött – „Nem nyilvános!” jelöléssel ellátott adatok.

Ha a közérdekű adatot tartalmazó dokumentum az igénylő által meg nem ismerhető adatot is tartalmaz, a másolaton ezt az adatot felismerhetetlenné kell tenni.

Ha a kért adatot korábban már elektronikus formában nyilvánosságra hozták, az igény teljesíthető az adatot tartalmazó nyilvános forrás megjelölésével is, amennyiben a nyilvánosságra hozott adatok megegyeznek a kérelmező által kiadni kért adatokkal.

Amennyiben az adatigény kezelője nem a Centrum, úgy ennek tényéről tájékoztatjuk az igénylőt.

Ha az adatigény 15 napon belül nem teljesíthető, különösen azért, mert az adatok az igényelt csoportosításban nem állnak rendelkezésre és azok kigyűjtése a határidőn belül objektív okból nem lehetséges, vagy az igény nagyszámú, nagy terjedelmű adatra vonatkozik, valamint, ha az adatigénylés teljesítése a Centrum alaptevékenységének ellátásához szükséges munkaerőforrás aránytalan mértékű igénybevételével jár, az ügyintézési határidő további 15 nappal meghosszabbítható. Erről az igénylőt a beérkezést követő 15 napon belül tájékoztatjuk.

Ha az igénylő az adatokat tartalmazó dokumentumról, vagy dokumentumrészről másolatot kíván kérni, a másolat készítésével felmerült az Infotv. 29. § (5) bekezdésében meghatározott költségek az igénylővel szemben érvényesíthetők a közérdekű adat iránti igény teljesítéséért megállapítható költségtérítés mértékéről szóló 301/2016. (IX. 30.) Korm. rendeletben (továbbiakban: kormányrendelet) foglaltak szerint. Arról, hogy az adatigénylés teljesítése a munkaerőforrás aránytalan mértékű igénybevételével jár, illetve a másolatként igényelt dokumentum, vagy dokumentum rész jelentős terjedelmű, továbbá a költségtérítés mértékéről, valamint az adatigénylés teljesítésének a másolatkészítést nem igénylő lehetőségeiről az igénylőt az adatvédelmi tisztviselő az igény beérkezését követő 15 napon belül tájékoztatja.

Amennyiben az igénylő a költségtérítésre vonatkozó kalkulációban foglaltakat elfogadja, és az összeget a Centrum részére a kapott tájékoztatásban szereplő bankszámlaszámra megfizeti, az adatigényt a Centrum az ügyintézési határidőből rendelkezésre álló időn belül, ha az adatigénylés teljesítése a Centrum alaptevékenységének ellátásához szükséges munkaerőforrás mérték aránytalan igénybevételével jár, vagy az a dokumentum, vagy dokumentumrész, amelyről az igénylő másolatot igényelt, jelentős terjedelmű, illetve a költségtérítés mértéke meghaladja a kormányrendeletben meghatározott összeget, a költségtérítésnek az igénylő általi megfizetését követő 15 napon belül teljesíti.

Az adatiigény teljesítésének megtagadásáról, annak indokairól, valamint az igénylőt az információs önrendelkezési jogról és az információszabadságról szóló 2011. évi CXII. törvény (továbbiakban: info tv.)alapján megillető jogorvoslati lehetőségekről való tájékoztatással együtt, 15 napon belül írásban vagy - ha az igényben az ügyfél elektronikus levelezési címét közölte - elektronikus levélben értesítjük.

**Az igénylők személyes adatainak kezelése, jogorvoslat**

Az elektronikusan közzétett közérdekű adatokhoz történő hozzáférés biztosításához személyes adat annyiban kezelhető, amennyiben az technikailag elengedhetetlenül szükséges, törvény eltérő rendelkezése hiányában a személyes adatokat ezt követően haladéktalanul törölni kell.

Az adatszolgáltatás során az igénylő személyazonosító adatai csak annyiban kezelhetőek, amennyiben az igény teljesítéséhez – beleértve az esetleges költségek megfizetéséhez és az azonos adatigénylőtől egy éven belül beérkezett jellegé ellenőrzéséhez – elengedhetetlenül szükséges. Az adatigény beérkezésétől számított egy éves időtartam lejártát követően az igénylő személyes adatait töröljük.

Az igénylő a közérdekű adat megismerésére vonatkozó igény elutasítása vagy a teljesítésre nyitva álló, vagy az adatkezelő által az Info tv. 29. § (2) bekezdése szerint meghosszabbított határidő eredménytelen eltelte esetén, valamint – ha a költségtérítést nem fizette meg – a másolat készítéséért megállapított költségtérítés összegének felülvizsgálata érdekében bírósági peres eljárást kezdeményezhet a Karcagi Járásbíróságon. Az adatigénylő a közérdekű adatok megismeréséhez fűződő jogai gyakorlásával kapcsolatos jogsértés esetén a Nemzeti Adatvédelmi és Információszabadság Hatósághoz (1055 Budapest, Falk Miksa utca 9-11.) is fordulhat.